CELEX: 32015R2013
Language: da
Date: 2015-11-11 00:00:00
Title: Kommissionens gennemførelsesforordning (EU) 2015/2013 af 11. november 2015 om gennemførelsesmæssige tekniske standarder vedrørende standardafvigelser i forbindelse med systemer til udligning af sygdomsrisici i overensstemmelse med Europa-Parlamentets og Rådets direktiv 2009/138/EF (EØS-relevant tekst)

12.11.2015   
            
            
               DA
            
            
               Den Europæiske Unions Tidende
            
            
               L 295/9
            
         KOMMISSIONENS GENNEMFØRELSESFORORDNING (EU) 2015/2013
   af 11. november 2015
   om gennemførelsesmæssige tekniske standarder vedrørende standardafvigelser i forbindelse med systemer til udligning af sygdomsrisici i overensstemmelse med Europa-Parlamentets og Rådets direktiv 2009/138/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (1), særlig artikel 109a, stk. 4, tredje afsnit, og
   ud fra følgende betragtninger:
   
               (1)
            
            
               Med henblik på beregningen af risikomodulet for sygeforsikringer i standardformlen for solvenskapitalkravet bør der fastsættes standardafvigelser for præmie- og erstatningshensættelsesrisici i relation til specifikke nationale lovgivningsmæssige foranstaltninger, der tillader forsikrings- og genforsikringsselskaber at dele fyldestgørelsen af forsikringskrav vedrørende sundhedsrisici.
            
         
               (2)
            
            
               Sådanne standardafvigelser bør kun fastlægges i relation til Zorgverzekeringswet (lov om sygeforsikring), der fastsætter en obligatorisk grundlæggende sygeforsikring (basisverzekering) i Nederlandene (i det følgende benævnt »system til udligning af sygdomsrisici i Nederlandene«). Ifølge en undersøgelse fra Den Europæiske Tilsynsmyndighed for Forsikrings- og Arbejdsmarkedspensionsordninger er systemet til udligning af sygdomsrisici i Nederlandene det eneste sådanne system i Unionen, der opfylder kriterierne i artikel 109a, stk. 4 og 5, i direktiv 2009/138/EF.
            
         
               (3)
            
            
               Standardafvigelserne i denne forordning er fastsat under hensyntagen til beregningerne fra De Nederlandsche Bank.
            
         
               (4)
            
            
               Denne forordning er baseret på det udkast til gennemførelsesmæssige tekniske standarder, som Den Europæiske Tilsynsmyndighed for Forsikrings- og Arbejdsmarkedspensionsordninger har forelagt Kommissionen.
            
         
               (5)
            
            
               Den Europæiske Tilsynsmyndighed for Forsikrings- og Arbejdsmarkedspensionsordninger har afholdt åbne offentlige høringer om det udkast til gennemførelsesmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for forsikrings- og genforsikringsordninger, der er nedsat i henhold til artikel 37 i Europa-Parlamentets og Rådets forordning (EU) nr. 1094/2010 (2) —
            
         VEDTAGET DENNE FORORDNING:
   Artikel 1
   Standardafvigelser
   Med hensyn til forsikring og proportional genforsikring vedrørende lægebehandling, der er underlagt systemet til udligning af sygdomsrisici i Nederlandene, anvender forsikrings- og genforsikringsselskaber ved beregningen af risikomodulet for sygeforsikringer følgende standardafvigelser:
   
               a)
            
            
               2,7 % for præmierisici for NSLT-sygeforsikring
            
         
               b)
            
            
               5 % for erstatningshensættelsesrisici for NSLT-sygeforsikring.
            
         Artikel 2
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. november 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 335 af 17.12.2009, s. 1.
   
      (2)  Europa-Parlamentets og Rådets forordning (EU) nr. 1094/2010 af 24. november 2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), om ændring af afgørelse nr. 716/2009/EF og om ophævelse af Kommissionens afgørelse 2009/79/EF (EUT L 331 af 15.12.2010, s. 48).